มันนี่ทูเดย์
นายอภิศักดิ์ ตันติวรวงศ์ รมว.คลัง เปิดเผยถึงกรณีที่ศาลอาญามีคำสั่งตัดสินจำคุกนายสุวิชญ โรจนวานิช
12 มี.ค. 2559

‘อภิศักดิ์’ ยันผู้อำนวยการ สบน.ยังปฏิบัติหน้าที่ได้
นายอภิศักดิ์ ตันติวรวงศ์ รมว.คลัง เปิดเผยถึงกรณีที่ศาลอาญามีคำสั่งตัดสินจำคุกนายสุวิชญ โรจนวานิช ผู้อำนวยการสำนักงานบริหารหนี้สาธารณะ (สบน.) เป็นเวลา 2 ปี โดยไม่รอลงอาญา เนื่องจากการปลดนายพีรกันต์ แก้ววงศ์วัฒนา ออกจากตำแหน่งกรรมการผู้อำนวยการใหญ่ บริษัท รถไฟฟ้า ร.ฟ.ท. (แอร์พอร์ตลิงค์) ไม่ชอบด้วยกฎหมาย ว่า นายสุวิชญได้ปฏิบัติหน้าที่ในฐานะตัวแทนของกระทรวงการคลัง และคดียังไม่สิ้นสุด จึงยังไม่ได้ให้หยุดปฏิบัติหน้าที่หรือพักงาน โดยผู้อำนวยการ สบน. ยังคงทำหน้าที่และปฏิบัติงานตามปกติ
คลังโต้หนี้ครัวเรือนชะลอลง
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า หนี้ครัวเรือนไทยมีแนวโน้มขยายตัวชะลอลงต่อเนื่อง โดยไตรมาส 3 หนี้ครัวเรือนมีมูลค่ารวม 10.84 ล้านล้านบาท หรือ 80.8% ของจีดีพี ขยายตัว 5.5% จากช่วงเดียวกันปีก่อน ชะลอลงติดต่อกันเป็นไตรมาส 11 โดยระดับหนี้ครัวเรือนของไทยใกล้เคียงกับประเทศในภูมิภาค ได้แก่ มาเลเซียและสิงคโปร์ ที่มีสัดส่วน 88% และ 75% ของจีดีพี
พรูเด็นเชียลกระตุ้นยอดขาย
แหล่งข่าวจากบริษัท พรูเด็นเชียล เปิดเผยว่า บริษัทได้เปิดตัวแบบประกันใหม่ “พรูมาย ชอยส์” (PRUmy choice) เพื่อจับกลุ่มลูกค้าที่ต้องการมีเงินออมเพื่ออนาคต โดยเลือกระยะเวลาชำระได้ทั้ง 4 ปี 6 ปี และ 8 ปี คุ้มครองยาว 12 ปี ซึ่งการออม 4 ปี เหมาะกับวัยเริ่มต้นทำงานเพื่อสะสมเงินก้อน แบบออมเพียง 6 ปี เหมาะกับวัยเริ่มสร้างครอบครัว และแบบออม 8 ปี เหมาะกับวัยที่มีฐานการเงินที่ค่อนข้างมั่นคง ขายผ่านธนาคารสแตนดาร์ดชาร์เตอร์ด (ไทย) ทุกสาขา